
Arvoisa puheenjohtaja
Työllisyyden ja sosiaaliasioiden valiokuntaa on pyydetty antamaan edellä mainitussa menettelyssä lausunto valiokunnallenne. Valiokunta päätti antaa kyseisen lausunnon kirjeen muodossa.
Työllisyyden ja sosiaaliasioiden valiokunta käsitteli edellä mainittua asiaa ja päätti kokouksessaan 15. heinäkuuta 2026 esittää asiasta vastaavalle ulkoasiainvaliokunnalle jäljempänä esitetyn lausunnon.

Kunnioittavasti
Li Andersson


[bookmark: _Hlk234478374][bookmark: restart]LAUSUNTO
Työllisyyden ja sosiaaliasioiden valiokunta pyytää asiasta vastaavaa ulkoasiainvaliokuntaa suosittamaan, että ehdotus neuvoston päätökseksi Euroopan unionin ja Sveitsin valaliiton kahdenvälisten suhteiden lujittamista, syventämistä ja laajentamista koskevan laajan sopimuspaketin tekemisestä sekä päätösten 2011/51/EU ja 2011/738/EU muuttamisesta hyväksytään.


Lyhyet perustelut

Työllisyyden ja sosiaaliasioiden valiokunta suhtautuu myönteisesti Euroopan unionin ja Sveitsin valaliiton väliseen laajaan sopimuspakettiin, joka tarjoaa vakaat ja tasapainoiset puitteet kahdenvälisten suhteiden jatkokehittämiselle. Paketilla edistetään oikeusvarmuutta, vahvistetaan yhteistyötä yhteistä etua koskevilla aloilla ja varmistetaan tiiviiden taloudellisten ja sosiaalisten siteiden säilyminen unionin ja Sveitsin välillä.

Valiokunta painottaa, että henkilöiden vapaa liikkuvuus on edelleen EU:n ja Sveitsin välisten suhteiden kulmakivi, ja toteaa, että on tärkeää säilyttää oikeudenmukainen työvoiman liikkuvuus ja varmistaa työntekijöiden yhdenvertainen kohtelu ja syrjimättömyysperiaatteen noudattaminen. Valiokunta suhtautuu tältä osin myönteisesti säännöksiin, joissa säädetään Sveitsin dynaamisesta mukautumisesta unionin nykyisiin ja tuleviin säädöksiin henkilöiden vapaan liikkuvuuden ja työntekijöiden lähettämisen alalla ja joiden tarkoituksena on turvata työntekijöiden oikeudet, estää sosiaalinen polkumyynti ja varmistaa tasapuoliset toimintaedellytykset tehokkaiden seuranta- ja täytäntöönpanomekanismien avulla.

Valiokunta korostaa lisäksi sosiaaliturvajärjestelmien tehokkaan koordinoinnin merkitystä, sillä se helpottaa työvoiman liikkuvuutta ja varmistaa samalla riittävän sosiaaliturvan liikkuville työntekijöille ja heidän perheenjäsenilleen. Valiokunta on erityisen tyytyväinen siihen, että Sveitsi saa pääsyn Eures-, EESSI- ja IMI-tietojärjestelmiin ja osallistuu niiden rahoitukseen. Se korostaa myös jatkuvan yhteistyön merkitystä työterveyden ja -turvallisuuden, ammatillisen koulutuksen, osaamisen kehittämisen ja työmarkkinoille integroitumisen aloilla.

Valiokunta katsoo, että paketissa on löydetty asianmukainen tasapaino yhteistyön syventämisen ja korkeiden sosiaalisten ja työelämän normien säilyttämisen välillä. Sen vuoksi se tukee sopimusten tekemistä ja kehottaa panemaan ne tehokkaasti täytäntöön unionin säännöstöä, työmarkkinaosapuolten roolia ja sosiaalisia perusoikeuksia täysin kunnioittaen.

